ຕອນຄ່ຳວັນທີ 2 ກັນຍານີ້, ທ່ານສີຈິ້ນຜິງ ປະທານປະເທດຈີນໄດ້ກ່າວຄຳປາໄສຜ່ານທາງວິດີໂອຕໍ່ກອງປະຊຸມສຸດຍອດການຄ້າການບໍລິການໂລກຂອງງານຕະຫຼາດນັດການຄ້າການບໍລິການສາກົນຈີນ2021, ເນື້ອໃນຄຳປາໄສມີດັ່ງນີ້:
ງານຕະຫຼາດນັດຄັ້ງນີ້ມີຫົວຂໍ້ວ່າ “ເປີດອະນາຄົດດ້ວຍດີຈີຕອນ, ການບໍລິການຊຸກຍູ້ການພັດທະນາ”, ເຊື່ອໝັ້ນວ່າ: ພາຍໃຕ້ການມີສ່ວນຮ່ວມຢ່າງຕັ້ງໜ້າຂອງບັນດາຝ່າຍ, ງານຄັ້ງນີ້ຈະເປັນງານມະຫາກຳທີ່ມີເອກະລັກພິເສດທີ່ພົ້ນເດັ່ນແລະປະສົບຜົນສຳເລັດຢ່າງຫຼວງຫລາຍ.
ການຄ້າການບໍລິການເປັນສ່ວນປະກອບອັນສຳຄັນຂອງການຄ້າສາກົນ ແລະເປັນຂົງເຂດສຳຄັນຂອງການຮ່ວມມືດ້ານເສດຖະກິດການຄ້າສາກົນ ເຊິ່ງມີບົດບາດສຳຄັນໃນການສ້າງສະພາບການພັດທະນາອັນໃໝ່. ພວກຂ້າພະເຈົ້າຍິນດີຮ່ວມກັບບັນດາຝ່າຍ,ຍຶດໝັ້ນໃນການເປີດປະຕູສູ່ພາຍນອກແລະການຮ່ວມມືແບບຕ່າງຝ່າຍຕ່າງມີຜົນປະໂຫຍດ, ຮ່ວມກັນຊົມໃຊ້ກາລະໂອກາດການພັດທະນາການຄ້າການບໍລິການ ແລະຮ່ວມກັນຊຸກຍູ້ໃຫ້ເສດຖະກິດໂລກຟື້ນຄືນ ແລະເຕີບໂຕ.
ພວກຂ້າພະເຈົ້າຈະຍົກສູງລະດັບການເປີດປະຕູສູ່ພາຍນອກ, ຊຸກຍູ້ການປະຕິບັດມາດຕະການຄຸ້ມຄອງພິເສດກ່ຽວກັບການຄ້າການບໍລິການຂ້າມຊາດໃນທົ່ວປະເທດຈີນ, ຄົ້ນຄວ້າການສ້າງເຂດສາທິດກ່ຽວກັບການພັດທະນາການຄ້າການບໍລິການດ້ວຍການປະດິດສ້າງລະດັບຊາດ, ພວກຂ້າພະເຈົ້າຈະເປີດກວ້າງຊ່ອງທາງການຮ່ວມມື, ເພີ່ມທະວີການສະໜັບສະໜູນການພັດທະນາຂະແໜງການບໍລິການຂອງບັນດາປະເທດທີ່ຮ່ວມກັນສ້າງ “ໜຶ່ງແລວໜຶ່ງເສັ້ນທາງ”, ຮ່ວມກັບໂລກຊົມໃຊ້ໝາກຜົນການພັດທະນາເຕັກນິກຂອງຈີນ.ພວກຂ້າພະເຈົ້າຈະເພີ່ມທະວີການສ້າງລະບຽບການໃນຂົງເຂດການບໍລິການ, ສະໜັບສະໜູນແຫ່ງຕ່າງໆເຊັ່ນ:ນະຄອນຫຼວງປັກກິ່ງໃຫ້ດຳເນີນການທົດລອງປະຕິບັດໄປກ່ອນກ່ຽວກັບການເຊື່ອມໂຍງກົດລະບຽບວ່າດ້ວຍສັນຍາການຄ້າເສລີສາກົນທີ່ມີລະດັບສູງ, ສ້າງເຂດສາທິດການຄ້າດີຈີຕອນ. ພວກຂ້າພະເຈົ້າຈະສືບຕໍ່ສະໜັບສະໜູນວິສາຫະກິດຂະໜາດກາງແລະນ້ອຍພັດທະນາດ້ວຍການປະດິດສ້າງ, ລົງເລິກການປະຕິຮູບຕະຫຼາດ OTC ໃໝ່(New OTC(Over the Counter) Market),ສ້າງຕັ້ງຕະຫຼາດຫຼັກຊັບປັກກິ່ງ, ເພື່ອສ້າງໃຫ້ເປັນແນວຮົບຫຼັກເພື່ອຮັບໃຊ້ວິສາຫະກິດຂະໜາດກາງແລະນ້ອຍທີ່ມີການປະດິດສ້າງໃໝ່.